**«ЭҺЭЛЭЭХ КУОБАХ»**

***Рафаэль Ермолаев-Баҕатаайыскай***

Сүүрэр атахтаах

Сүдү баһылыгынан

Тыытылба тыҥырах-

Тыатааҕы обургу

Талыллан бүтээт,

Ыркыйдаах куобаҕы

Ыҥыртаран эттэ:

«Быһый атахтаах,

Быыра куобах,

Сотору кэминэн

Собо кэһиилээх кэлэргэр

Сорудах биэрэбин».

Куобай эрэйдээх,

Куттаммыта бэрдиттэн

Сатаан да саҥарбакка

Салҕалыы турда:

«Күндү көстүүлээҕиэм,

Кө-кө-көрдөһөрбүн көҥүллээ.

Хатырыктаах иннэ диэн

Хара далайга

Харбыалаһан киирдэхпинэ,

Ууга түһэммин,

Уһуктубат уһун уубун

Утуйдаҕым ол дии.

Онон тойонуом,

Улахан сорудаххын

Уу кыылларыгар

Соруйарыҥ буоллар

Суолталаах буолуо этэ».

Бардам баһылык

Барытын саҥарпакка,

Бардьыгынаан барда:

«Уурбут уураахпын

Уларытыам кэриэтин,

Уокка түһүөм,

Ууга тимириэм!

Бөрүкүтэ суох төбөҥ

Бүтүн эрдэҕинэ,

Тугу соруйбуппун

Толору тарт!» - диэтэ.